ทุ่งทานตะวันแปลงแรกของจังหวัดลพบุรี บานแล้วกว่า 1,000 ไร่ รอรับนักท่องเที่ยว
สื่อมวลชน ลงพื้นที่สำรวจแปลงปลูกทุ่งทานตะวันบานแปลงแรก ของจังหวัดลพบุรี  เพื่อส่งเสริมฤดูการท่องเที่ยวทุ่งทานตะวันบาน ในช่วงปลายฝนต้นหนาวและถือเป็นการขับเคลื่อนนโยบายด้านการท่องเที่ยว ของการท่องเที่ยวแห่งประเทศไทย หลังสถานการณ์โควิดในพื้นที่เริ่มผ่อนคลาย ซึ่งตรงกับช่วงทานตะวันบาน ระหว่างเดือนพฤศจิกายนปีนี้ต่อเนื่องไปจนถึงเดือนมกราคมปีหน้า ทุ่งทานตะวัน แปลงแรกของจังหวัดลพบุรี เป็นลักษณะทุ่งทานตะวันแปลงใหญ่ ของกลุ่มเกษตรกรผู้ปลูกทานตะวัน ในพื้นที่บ้านชอนสารเดช  อำเภอหนองม่วง จังหวัดลพบุรี  มีเนื้อที่เพาะปลูกรวมกันกว่า 1,000 ไร่ โดยเฉพาะที่บ้านชอนเหล็กไฟ ตอนนี้ดอกทานตะวันได้เริ่มบานสะพรั่ง ชูคอรอคอยต้อนรับนักท่องเที่ยว มาร่วมเก็บภาพแห่งความประทับใจ เกษตรกรในพื้นที่ดังกล่าวส่วนใหญ่ปลูกเพื่อการเกษตร เพื่อนำเมล็ดทานตะวันไปแปรรูป แต่ในช่วงทานตะวันออกดอกเบ่งบานเต็มที่ เกษตรกรจะเปิดโอกาสให้นักท่องเที่ยวได้เข้าเที่ยวชมถ่ายภาพได้ฟรี เพื่อส่งเสริมการท่องเที่ยวทางธรรมชาติ ท่องเที่ยวเชิงเกษตร เทศกาลทุ่งทานตะวันบานของจังหวัดลพบุรี และแปลงปลูกส่วนใหญ่เป็นพื้นที่ปลูกติดกับถนนทำให้สะดวกต่อการนำรถยนต์ส่วนตัว หรือไปเป็นแบบหมู่คณะ ชมทุ่งทานตะวันได้แบบชิวๆ ในสไตล์ "เช็คอินเมืองไทย ไม่ไกลจากกรุงเทพ ฯ" ได้อีกด้วย สอบถามข้อมูลเพิ่มเติมได้ที่ ททท.สำนักงานลพบุรี โทร. 036-770096-7 หรือขอข้อมูลพื้นที่ปลูกและแปลงที่กำลังออกดอกเบ่งบานได้ที่ สำนักงานเกษตร จังหวัดลพบุรี  โทร 036411202 รับรองว่านักท่องเที่ยวจะไม่ผิดหวังแน่นอน